《送周寿元翁西上》
宋代·贺铸

露草蔓前庭，微虫思明月。
宵分耿不寐，怀我友生别。
舟师望箕宿，缀幔须明发。
蠲首托归风，安知川路阔。
夫君青云士，行奉紫宸谒。
一鹗抉尘笼，骞轩应霜节。
仰追鸾鹤驾，肯顾狐兔穴。
越客寓荒城，卑栖慕鸠拙。
衰迟积尪弊，未死人事缺。
嬾制一缄书，寄声彼朝列。
方今百废举，衮职补何阙。
每自幸余龄，江湖傲华发。
躬耕固难强，五斗代薇蕨。
摩腹遡南薰，苍生解烦暍。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。